La secretària Tècnica de la Comissió relaciona les reclamacions que han tingut entrada des del darrer Ple que va tenir lloc el passat 11 d'abril que són les que van del número 105/2018 a 122/2018, ambdós inclosos.
En relació amb l'estat d'execució de les resolucions de la Comissió, es comenta l'execució de la Resolució 205/2017, de 21 de juny, per l'Ajuntament de Sant Joan Despí, que després de Acord pel qual es va rebutjar el seu requeriment previ a la interposició d'un recurs contenciós administratiu l'Ajuntament ha aportat nous documents per donar compliment a la Resolució.
Es donarà trasllat d'aquesta informació rebuda a la part reclamant, als efectes de finalitzar l'execució.
Respecte el compliment de la Resolució 306/2018, de 22 de gener, per part de l'Ajuntament d'Hospitalet de Llobregat, es planteja la necessitat de concretar l'estat d'execució arran de les consideracions que ha fet arribar la persona reclamant.
Es dona per llegida l'acta de la sessió anterior d'11 d'abril de 2018, corresponent a la dotzena sessió de l'any 2018.
Proposta de resolució de finalització de la Reclamació 475/2017 per pèrdua d'objecte
El senyor Josep Mir, ponent de la Proposta de resolució relativa a la Reclamació 475/2018 plantejada contra l'Ajuntament de Cervelló, exposa els aspectes més rellevants de la tramitació de la reclamació, que va dur a l'adopció d'un acord parcial de mediació i va deixar pendent de concreció part de la documentació objecte de la reclamació.
El procediment finalitza per pèrdua sobrevinguda de l'objecte de la reclamació, perquè un cop concretada la informació pendent per la part reclamada, l'Ajuntament ha reconegut el dret d'accés a la informació que mancava.
Proposta de resolució d'estimació de la Reclamació 21/2018
La senyora Elisabet Samarra, ponent de la Proposta de resolució relativa a la Reclamació 21/2018 plantejada contra el Departament de Territori i Sostenibilitat, en el marc de la qual es sol·licita conèixer l'existència i la quantificació d'establiments d'hostaleria autoritzats dins d'espais naturals i/o protegits, exposa els elements més destacats que planteja aquesta reclamació.
Es debaten diferents aspectes sobre la informació reclamada i s'acorda que sigui objecte d'anàlisi novament al Ple de la setmana vinent.
Proposta de resolució de finalització de la Reclamació 27/2018 per pèrdua d'objecte
El senyor Josep Mir, ponent de la Proposta de resolució relativa a la Reclamació 27/2018 plantejada contra l'Ajuntament de Bolvir de Cerdanya, que ja va ser objecte d'anàlisi pel Ple de la setmana passada, exposa les modificacions introduïdes respecte el text proposat amb anterioritat.
La reclamació finalitza per pèrdua sobrevinguda de l'objecte de la reclamació, atès que l'Ajuntament de Bolvir de Cerdanya, durant la tramitació de la reclamació, ha resolt estimar el dret d'accés a la informació reclamada i l'ha facilitat a la persona reclamant.
Proposta de resolució d'estimació de la Reclamació 29/2018
La senyora Elisabet Samarra, ponent de la Proposta de resolució relativa a la Reclamació 29/2018 plantejada contra el Departament d'Agricultura, Ramaderia, Pesca i Alimentació i relativa a l'accés a informació sobre un informe tècnic emès sobre els danys ocasionats per un incendi, exposa els principals elements que planteja la seva Proposta.
El senyor Josep Mir formula una esmena, que serà introduïda en el text definitiu per la ponent.
Proposta de resolució de finalització de la Reclamació 38/2018 per acord de mediació
El senyor Josep Mir, ponent de la Proposta de resolució relativa a la Reclamació 38/2018 plantejada contra l'Ajuntament d'Aiguamúrcia, informa del desenvolupament de la sessió de mediació i exposa els termes de l'acord adoptat per les parts.
Es proposa una esmena en els antecedents de la Proposta de resolució, que serà introduïda pel ponent al text definitiu.
Proposta de resolució de finalització de la Reclamació 49/2018 per pèrdua d'objecte
El senyor Josep Mir, ponent de la Proposta de resolució relativa a la Reclamació 49/2018, plantejada contra l'Ajuntament de Lleida, exposa els antecedents d'aquests resolució i de les dues que són objecte del punt setè i vuitè de l'ordre del dia, reclamacions que han estat interposades pel mateix grup municipal de Convergència i Unió.
Les tres reclamacions finalitzen per pèrdua d'objecte, atès que ha estat lliurada la documentació reclamada a la part reclamant durant la tramitació del procediment de reclamació a la Comissió.
Proposta de resolució de finalització de la Reclamació 50/2018 per pèrdua d'objecte.
Proposta de resolució de finalització de la Reclamació 59/2018 per pèrdua d'objecte
Proposta de resolució de finalització de la Reclamació 61/2018 per pèrdua d'objecte
El senyor Josep Mir, ponent, proposa la finalització de la Reclamació 61/2018, plantejada contra l'Ajuntament de Moià, per pèrdua sobrevinguda de l'objecte de la reclamació, atès que s'ha acreditat, durant la tramitació del procediment en el si de la Comissió, el lliurament a la persona reclamant de l'estudi al qual volia accedir.
Proposta de resolució d'estimació de la Reclamació 75/2018
El senyor Josep Mir, ponent, proposa la finalització de la Reclamació 75/2018 plantejada contra el Departament de Governació, Administracions Públiques i Habitatge de la Generalitat de Catalunya, relativa a l'accés a informació sobre la valoració duta a terme per fixar els complements retributius d'unes places concretes, i exposa la fonamentació que duu a l'estimació de la reclamació.
La senyora Elisabet Samarra formula unes esmenes al text proposat, que seran introduïdes pel ponent a la resolució definitiva.
Proposta de resolució de desestimació de la Reclamació 83/2018
El senyor Josep Mir, ponent de la Proposta de resolució relativa a la Reclamació 83/2018, exposa els termes que planteja aquesta reclamació, formulada contra la Secretaria d'Administració i Funció Pública, per part d'un periodista.
Es debaten diferents aspectes relatius a la informació reclamada i a la Proposta de resolució que duen a retirar-la de l'ordre del dia, perquè pugui ser novament analitzada en el Ple de la setmana vinent.
Proposta de Memòria de la Comissió 2017
La presidenta de la Comissió presenta la Proposta de Memòria de la Comissió 2017, que incorpora la memòria d'activitats, la memòria de la doctrina de la Comissió així com, per primer any i de conformitat amb la previsió que fa el Reglament de la GAIP a l'article 27.1, el balanç sobre la situació de l'accés a la informació a Catalunya.
La presidenta exposa que se'n donarà trasllat als avaluadors del Síndic de Greuges per al desenvolupament de les seves funcions, i que es presentarà formalment al Parlament i al Síndic així com, se'n farà la tramesa al Govern, a les administracions locals catalanes i al Consell de Governs Locals, a l'Autoritat Catalana de Protecció de Dades, a l'Oficina Antifrau i a la Comissió Nacional d'Accés, Avaluació i Tria Documental en els termes que preveu el Reglament de la Comissió i la deguda difusió perquè arribi a totes les persones interessades en matèria d'accés a la informació pública.
No s'ha fet ús del torn obert de paraules.